ak:Fresh | Fresh Namibie | Aandkerk - WAT STAAN OP JOU BANIER
WAT STAAN OP JOU BANIER
Hierdie week kyk ons na die sesde gesig wat Sagaria gesien het. Lees saam Sagaria 5:1-4.
Watter beeld kom by jou op as jy lees van die oop boekrol? Is daar enige plekke in die Bybel wat jy kan onthou wat ook na boekrolle verwys? Hierdie spesifieke boekrol is oopgerol en dit bevat 'n boodskap aan albei kante (sien ook ander vertalings wat uitbrei op die beeld).
Dit herinner ons aan die boekrol in Openbaring 5. Lees hierdie teksgedeelte.
Wat staan vir jou uit? Wat beteken dit dat die boekrol in Sagaria oop is en so groot soos 'n banier? God is die enigste een wat die antwoorde in Sy handpalm hou. Hy bepaal die toekoms, Hy het die oplossings.
As jy vasgevang voel in jou omstandighede, sê God vir jou - kyk op.
As jy opsoek is na antwoorde en vra waar jou hulp vandaan gaan kom - kyk op. Jou hulp kom van die Here.
In Eksodus 17:8-16 het Josua ook opgekyk na Moses, Aaron en Hur tydens 'n geveg teen die Amalakiete. Elke keer wat Moses se arms omhoog was, het die Israeliete die oorhand in die geveg gehad, elke keer wat hy sy arms laat sak het, was hulle agter. Sy hande in die lug verwys na God se teenwoordigheid, Sy beskerming en dat Moses bewys hulle "kyk op na God."
Hy rig 'n altaar op en noem dit Jehovah Nissi - God is ons oorwinning, ons vaandel, ons banier. Wat beteken dit vir jou dat God jou banier is? Wat verteenwoordig die beeld van 'n banier vir jou?
Dis 'n manier om God te onthou soos wat Hy sy volk onthou het.
Onthou om te onthou om My te onthou (ken jy daardie liedjie van Laurika Rauch?).
God herinner vir Sagaria dat Hy nog daar is met 'n reuse boekrol wat in die lug bo alles sweef, maar dat die volk Hom ook moet onthou, en Sy standaarde, Sy wil.
Die oop boekrol is 'n herinnering aan God se teenwoordigheid, Sy heerskappy, Sy beskerming. Die boekrol herinner aan God se voorsiening, maar as ons die verwoestende boodskap lees, ook aan God se oordeel. Daar gaan oordeel wees - daar gaan verwoesting wees - dis 'n realiteit en die waarheid.
Hoe laat dit jou voel? Wat beteken God se oordeel vir jou?
Dink aan 'n sportwedstryd sonder reels of 'n skeidsregter of grenslyne. Dit sal totale chaos wees - dit het geen doel - daar is nie 'n uitslag of uitkoms nie. Dink aan 'n hofsaak waar twee partye baklei, maar daar is nie 'n regter om die saak te verhoor en 'n beslissing te maak nie.
Oordeel is eintlik 'n lig in 'n donker wereld, dis 'n antwoord op onopgeloste sake,dis 'n standaard wat bepaal of ons nog naby aan ons doel is of nie.
Lees weer Sagaria 5:3-4. Waaraan laat hierdie oortredings jou dink?
Die Tien Gebooie - elkeen van hierdie sondes verteenwoordig 'n plaat van die Tien Gebooie - met ander woorde al God se standaarde wat Hy vir ons ophou - teenoor Hom en teenoor mekaar.
Daar waar God hang - soos 'n banier en 'n laken wat beskerm - daar kan sonde nie hang nie.
Watter toegewings of kompromiee maak jy in jou lewe? Watter dubbel standaarde het jy? Staan jou huis vir sekere standaarde en waardes, of is dit maar net "anything goes?"
Nes die Israeliete bloed aan hul deurkosyne gesmeer het soos God hul beveel het - om beskerming te geniet van Hom - so word ek en jy gevra om God se banier bo ons deurkosyn vas te spyker en vir Hom te staan.
God kom herinner ons daaraan dat Hy in beheer is en dat Hy ons oortredings uitwis en daarvan vergeet... maar dat ons Hom nie moet vergeet nie, en wat Sy wil vir ons is nie - en die standaard hoog sal hou.
Hoe lyk jou banier? Hoe hou jy God se naam hoog in jou alledaagse lewe? Wat is die standaarde waarop jy geen toegewings maak nie? God belowe beskerming vir die huis wat op Sy rots staan, maar nie vir die huis wat op leuens en valsheid en dubbele standaarde gegrond is nie.